અમદાવાદના રખિયાલ વિસ્તારમાં આવેલા મોરારજી ચોકમાં સ્થાનિકો અને પોલીસ વચ્ચે ઘર્ષણ થયું હતું જેમાં ઉશ્કેરાયેલા સ્થાનિકોએ પોલીસના વાહન સહિત કુલ 7 જેટલા વાહનને આગ લગાવી દીધી હતી. મામલો એટલો ઉગ્ર બન્યો હતો કે શહેર પોલીસ કમિશનર શિવાનંદ ઝા તેમજ એસીપી અને ડીસીપી પણ ઘટના સ્થળે દોડી આવ્યા હતા. સમગ્ર મામલો અહીં આવેલા એક મેદાનમાં હાઉસિંગ બોર્ડના મકાન બનાવવા બાબતનો છે. સ્થાનિકોએ અનેક વખત આ મકાનો સામે પોલીસને રજૂઆત કરી હતી, પરંતુ તેમ છતાં કોઇ કાર્યવાહી ન થતા ઉશ્કેરાયેલા સ્થાનિકોએ પોલીસ પર હુમલો કરી દીધો હતો અને વાહનોમાં આગચંપી કરી હતી હંગામા બાદ ઘટનાસ્થળે આવી પહોંચેલા શહેર પોલીસ કમિશનરે આ મામલે સ્થાનિક કોર્પોરેટરને ઠપકો પણ આપ્યો હતો.